It-talenti tal-artist Għawdxi Pawlu Camilleri Cauchi ġew premjati fl-ewwel edizzjoni ta’ premju internazzjonali fi Sqallija. Il-kontribut artistiku ta’ Pawlu Camilleri Cauchi gie rikonoxxut għal darba ohra il hinn minn pajjiżna, meta ġie mogħti onorefiċnza fl-ewwel edizzjoni tal-premju internazzjonali tal-pittura Giuseppe Sciuti f’Zaffarena Etnea fi Sqallija. Dan il-komun li jinsab imperreċ mal-ġnub tal-vulkan Etna kien raħal li twelid l-artist magħruf Sqalli Giuseppe Sciuti fl-1834. Pawlu Camilleri Cauchi huwa iben l-arti -it-tifel il-kbir tal-iskultur u statwarju Wistin Camilleri. Kif wiehed jistenna minn bin is-sengħa, minn età bikrija, Camilleri Cauchi daħal fl-arti u studja barra fosthom Londra, Ruma, Perugia u Firenze. Ix-xogħlijiet tiegħu illum iżejnu bosta knejjes f’Malta u Għawdex u saħansitra fl-Italja. Dan ir-rikonoxximent għal ħajja attiva ddedikata lill-opri tal-arti kemm reliġjużi kif ukoll profani, zgur li kien ta’ sodisfazzjon kbir għal dan l-artist veteran Għawdxi. Camilleri Cauchi stqarr li meta r-rikonoxximent jasal minn barra l-pajjiż, il-valur sentimentali jkun ikbar għaliex ħidmet l-artist tkun ġiet apprezzata minn artisti barranin. Fl-okkażjoni tal-preżentazzjoni tal-premju, l-artist Għawdxi preżenta pittura li turi lil Giuseppe Sciuti fl-isfond ta’ Għawdex. Fost is-simboli tidher iċ-Ċittadella u l-allegorija tal-konti Ruġġieru li ħakem kemm lil Malta kif ukoll lil Sqallija. Sciuti jidher qed iżomm il-paletta u minflok kuluri naraw qtar tad-deheb li jissimbolizzaw it-talenti kbar ta’ dan l-artist.